| **Anita Loos** |
| --- |
|  |
| A. Lus 1916 m. |
| Gimė | 1888 m. balandžio 26 d.Sisonas, Jungtinės Amerikos Valstijos JAV |
| Mirė | 1981 m. rugpjūčio 18 d. (93 metai)Niujorkas, Jungtinės Amerikos Valstijos JAV |
|  |
| Veikla | aktorė, rašytoja, dramaturgė, scenaristė |

**Korin Anita Lus** (angl. *Corinne Anita Loos*, 1888 m. balandžio 26 d. Sisonas, Kalifornija, JAV – 1981 m. rugpjūčio 18 d. Niujorkas, JAV) – amerikiečių aktorė, ramanų rašytoja, dramaturgė ir scenaristė. Kai 1912 m. režisierius D. V. Grifitas Anitą Lus nusamdė dirbti kino kompanijoje „Triangle Film Corporation", ji tapo pirmąja Holivudo moterimi scenariste. Labiausiai išgarsėjo 1925 m. išleistu romanu „Džentelmenai renkasi blondines" („Gentlemen Prefer Blondes") ir pagal Kolet romaną „Džidži" („Gigi") 1951 m. Brodvėjuje pastatytu spektakliu.

Biografija
----------

Anita Lus gimė Sisone (dabar vadiname Maunt Šasta), Kalifornijoje, žurnalisto Ričardo Byrso Luso (*Richard Beers Loos*) ir Minervos Elen „Mini" Smit Lus (*Minerva Ellen „Minnie" Smith Loos*) šeimoje. A. Lus turėjo seserį Gledis (*Gladys*) ir brolį gydytoją dr. Harį Klifordą Lusą (*Harry Clifford Loos*), kuris buvo išankstinio apmokėjimo sveikatos paslaugų tinklo „Ross-Loos Medical Group" bendrasteigėjis.

1890 m. 8-metė A. Lus sesuo po skubios apendikso šalinimo operacijos mirė. 1893 m. šeima išsikėlė į San Fransiską, 1903 m. – į San Diegą, kur jos tėvas buvo paskirtas San Diego teatro vadovu. A. Lus vidurinę mokyklą ten baigė dvejais metais vėliau nei įprasta. Ji pradėjo vaidinti jau vaikystėje, pavyzdžiui, 1894 m. spektaklyje pagal romaną „Quo vadis". Vėliau ji rašė vienam San Diego laikraščiui ir „New York Morning Telegraph". Netrukus pradėjo kurti dramas ir galiausiai scenarijus; ne visi darbai išlikę. „Niujorko kepurė" („The New York Hat") buvo pirmasis jos scenarijus, kuriuo remiantis buvo sukurtas filmas (1912). Būdama 18-os Holivude gavo nuolatinį scenaristės darbą. 1919 m. susituokusi su režisieriumi Džonu Emersonu apsigyveno Niujorke ir nustojo rašyti, kol finansinės problemos sutuoktinius privertė grįžti į Holivudą.

A. Lus sukūrė daugybę scenarijų, o 1925 m. – ją išgarsinusį romaną „Džentelmenai renkasi blondines". Romanas buvo išverstas į 14 kalbų ir tapo Brodvėjaus pjesės, miuziklo, nebyliojo filmo ir visų pirma 1953 m. filmo su Merlin Monro bei Džein Rasel pagrindu. Vėliau pasirodė kitos knygos: „Tačiau džentelmenai veda brunetes" („But Gentlemen Marry Brunettes", 1928), „Gimsta pelė" („A Mouse is Born", 1951), „Nėra motinos, kuri jai vadovautų" („No Mother to Guide Her", 1961). Anitos Lus dukterėčia, scenaristė Meri Lus (*Mary Loos*), nuo 1941 m. irgi dirbo Holivude. Dviejose autobiografijose – „Mergina kaip aš" („A Girl Like I", 1966) ir „Pabučiuok Holivudą atsisveikindamas" („Kiss Hollywood Goodby", 1974) – ji pirmiausia aprašo ankstyvąjį Holivudą, to meto skandalus, paskalas bei intymius santykius ir savo patirtį Holivude.

Keletą savaičių prasirgusi plaučių uždegimu, Anita Lus patyrė širdies smūgį ir 1981 m. rugpjūčio 18 d. mirė Manhatano gydytojų ligoninėje Niujorke. Jai buvo 93-eji metai. Pamaldose už mirusiąją jos draugės Helen Heis, Rut Gordon ir Lilian Giš gedinčiuosius linksmino anekdotais, o Džul Stain grojo dainas iš Anitos Lus miuziklų, taip pat ir „Deimantai – geriausi merginos draugai".

Nuorodos
--------

* A. Lus filmografija
* A. Lus bibliografija

Išnašos
-------

1. ↑  Loos, Anita (2003-11-10). *Anita Loos Rediscovered: Film Treatments and Fiction by Anita Loos, Creator of Gentlemen Prefer Blondes* (anglų). University of California Press. ISBN 978-0-520-22894-8.
2. ↑  Whitman, Alden (1981-08-19). „Anita Loos Dead at 93; Screenwriter, Novelist". *The New York Times* (anglų). ISSN 0362-4331. Nuoroda tikrinta 2023-03-15.
3. ↑  Norman, Marc (2007). *What Happens Next: A History of American Screenwriting*. New York, N.Y: Harmony. ISBN 978-0-307-38339-6.
4. ↑  Kelly Wilson, Caroline Smith. „Healthcare Affordability in California". Nuoroda tikrinta 2023-03-15.
5. 1 2  Loos, Anita (1966). *A Girl Like I*. New York: The Viking press. ISBN 0-670-34112-6.
6. ↑  „Anita Loos. Other Works". IMDb. Nuoroda tikrinta 2023-03-15.
7. ↑  „Mary Loos". IMDb. Nuoroda tikrinta 2023-03-15.
8. ↑  „A Girl Like I: an autobiography". *abebooks.com*. Nuoroda tikrinta 2023-03-15.
9. ↑  „Kiss Hollywood Goodbye". *livejournal.com*. 2010-05-14. Nuoroda tikrinta 2023-03-15.
10. ↑  Alden Whitman (1981-08-19). „ANITA LOOS DEAD AT 93; SCREENWRITER, NOVELIST". The New York Times. Nuoroda tikrinta 2023-03-15.
11. ↑  Beauchamp, Cari (1997). *Without lying down: Frances Marion and the powerful women of early Hollywood*. Berkeley: University of California Press. ISBN 0-520-21492-7.
12. ↑  Lawson, Carol (1981-08-28). „With the Joy She Requested, Anita Loos Is Bade Farewell". *The New York Times* (anglų). ISSN 0362-4331. Nuoroda tikrinta 2023-03-15.